একশ্রেণির মানুষের কাছে ব্রাত্য বসুর প্রাথমিক পরিচয় এই মুহূর্তে রাজ্য় সরকারের মন্ত্রী বা রাজনৈতিক নেতা হলেও বাংলার সংস্কৃতিমনস্ক মানুষের কাছে তিনি এখনও অভিনেতা-নাট্যকার-পরিচালক। বিশেষ করে বাংলা নাট্যজগতে তাঁর অবদান সম্পর্কে নতুন করে বলার কিছু নেই। যাঁরা কোনওদিনও থিয়েটার হলমুখো হতেন না, তেমন বহু মানুষকেও নাট্যমোদী দর্শকে পরিণত করেছে তাঁর সংস্থা ‘ব্রাত্যজন’। 

এই বিষয়ে অন্যান্য খবর

পুলিশ ট্রেনিং স্কুলে ধারাবাহিকের শ্যুটিং, আসল ট্রেনিং নায়িকার
অর্ক ও ঝিনুকের প্রেমের গল্পটা কেমন, জানালেন ‘অর্ক’



ধারাবাহিকে এই লুকেই দেখা যাবে ব্রাত্য বসুকে। ছবি সৌজন্য: রাহুল চক্রবর্তী
এমন একজন ব্যক্তিত্বকে টেলিপর্দার কোনও অনুষ্ঠানে দেখতে পাওয়াটা দর্শকের কাছে একটি বিরাট পাওনা। সম্প্রতি তিনি শ্যুটিং করলেন ধারাবাহিক ‘মুখোশের আড়ালে’-র জন্য়। শ্রী জগন্নাথ ফিল্মস প্রযোজিত এই ধারাবাহিকের মুখ্য চরিত্রে রয়েছেন অর্কজ্যোতি পালচৌধুরী ও শর্মিষ্ঠা আচার্য। এই ধারাবাহিকেই একটি গুরুত্বপূর্ণ চরিত্রে দেখা যাবে ব্রাত্য বসুকে এবং এই চরিত্রই গল্পের মোড় ঘুরিয়ে দেবে।

ছবি সৌজন্য: রাহুল চক্রবর্তী
প্রযোজক রাহুল চক্রবর্তী শ্যুটিংয়ের ছবি পাঠালেন এবেলা ওয়েবসাইটকে এবং জানালেন যে টেলিভিশনে তাঁর প্রথম প্রযোজনায় ব্রাত্য বসুর মতো ব্যক্তিত্বকে পেয়ে তিনি অত্যন্ত খুশি। গত ৩ সেপ্টেম্বর থেকে কালারস বাংলা-য় রাত সাড়ে ন’টার স্লটে শুরু হয়েছে এই ধারাবাহিকের সম্প্রচার। তবে এখনও পর্যন্ত ব্রাত্য বসুর চরিত্রটি দর্শকের সামনে আসেনি। শোনা যাচ্ছে আগামী কয়েক এপিসোডের মধ্যেই দর্শক দেখতে পাবেন তাঁকে।